Diari Oficial de la Generalitat Valenciana


Sumari del DOGV 7173, del 16-12-2013 (2013/11643)

RESOLUCIÓ de 5 de desembre de 2013, del director general de Producció Agrària i Ramaderia, per la qual s'aprova el Pla de Diagnòstic Precoç i Alerta de Patògens de Vegetals (PDPAPV).
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   7173

Data del DOGV
:   16-12-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/11864


Data del document
:   05-12-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 5 de desembre de 2013, del director general de Producció Agrària i Ramaderia, per la qual s'aprova el Pla de Diagnòstic Precoç i Alerta de Patògens de Vegetals (PDPAPV). [2013/11265]  
La Direcció General de Producció Agrària i Ramaderia, d'acord amb el que establix l'article 42 del Decret 82/2013, de 21 de juny, del Consell, pel qual s'aproven el Reglament Orgànic i Funcional de la Presidència i de la Conselleria de Presidència i Agricultura, Pesca, Alimentació i Aigua, és competent en matèria de sanitat vegetal i, per això, en la definició de les actuacions i de les obligacions en la dita matèria dels particulars, en el seu àmbit territorial, en consonància amb la Llei 43/2002, de 20 de novembre, de Sanitat Vegetal, i en especial amb el seu article 5, referit a les obligacions dels particulars per a la prevenció de malalties, en el qual s'especifica que els agricultors, silvicultors, comerciants, importadors i els professionals que exercisquen activitats relacionades amb la defensa fitosanitària han de vigilar els seus cultius, plantacions, collites, vegetals i productes vegetals, així com les masses forestals, el medi natural i els materials connexos objecte de comerç. També han de facilitar qualsevol classe d'informació sobre l'estat fitosanitari de les plantacions, vegetals o productes vegetals, quan siga requerida pels òrgans competents i si s'observa qualsevol aparició atípica d'organismes nocius o de símptomes de malaltia per als vegetals i productes vegetals, s'ha de notificar a l'òrgan competent de la comunitat autònoma o, en el cas d'importadors, al Ministeri d'Agricultura, Alimentació i Medi Ambient.  
  
En esta mateixa Llei 43/2002, de Sanitat Vegetal, en l'article 13, s'assenyalen les obligacions que els particulars tenen també en la lluita contra les malalties, en el qual s'especifica que els titulars de les explotacions o d'altres superfícies amb coberta vegetal han de mantindre els seus cultius, plantacions i collites, així com les masses forestals i el medi natural, en bon estat fitosanitari per a defensa de les produccions pròpies i alienes i aplicar les mesures fitosanitàries que s'establisquen com a conseqüència de la declaració de l'existència d'una plaga. Els comerciants i importadors han de mantindre, així mateix, en bon estat fitosanitari els vegetals, productes vegetals i altres objectes matèria de la seua activitat econòmica i, si és el cas, executar les mesures fitosanitàries obligatòries que s'establisquen.  
D'altra banda, tant el Reial Decret 58/2005, de 21 de gener, pel qual s'adopten mesures de protecció contra la introducció i difusió en el territori nacional i de la Comunitat Europea d'organismes nocius per als vegetals o productes vegetals, així com per a l'exportació i tràfic cap a països tercers, com el Reial Decret 1190/1998, de 12 de juny, pel qual es regulen els programes nacionals d'eradicació o control d'organismes nocius dels vegetals encara no establits en el territori nacional, establixen determinades obligacions i mesures a adoptar pels particulars, en els casos concrets de patògens de vegetals considerats com a quarantena en el territori nacional i en la Comunitat Europea. A tot açò cal afegir les obligacions dels particulars implícites en la normativa vigent, relativa als programes nacionals i autonòmics específics d'eradicació i control de determinats patògens de vegetals.  
  
En determinats casos, i en concret, en el dels particulars relacionats amb la producció i comercialització de material vegetal, s'han de complir també determinades obligacions, incloses en diverses normatives vigents, relatives a l'emissió de passaports i certificat vegetal.  
  
En l'última dècada, determinats patògens de vegetals han sigut considerats com a molt danyosos per a determinats cultius en la Unió Europea, per la qual cosa s'han promulgat les corresponents decisions de la Comissió, que impliquen determinades obligacions per als particulars, de compliment obligatori en tots els països membres de la Unió Europea.  
Finalment, cal la implicació dels particulars per al coneixement de la situació real de les malalties ja establides en el nostre territori, de manera que es puguen perfeccionar els estudis de prevalença d'estes, que donaran lloc a l'elaboració de mapes de presència real de les malalties i a mapes de risc de disseminació d'estes, que puguen actualitzar-se periòdicament. Tota esta informació epidemiològica és necessària per al disseny d'estratègies de control diferenciades per als patògens dels vegetals, ja que en la nostra comunitat autònoma es presenten multitud de variables a considerar per a cada un d'estos.  
  
Per tot el que s'ha exposat anteriorment, resulta evident que la legislació vigent, que determina les obligacions dels particulars en cada cas, és molt variada i nombrosa (considerant la legislació de la Unió Europea, la legislació nacional i la legislació autonòmica) i, per tant, cal aclarir i definir, en l'àmbit autonòmic, les obligacions mínimes dels particulars i determinades actuacions que l'Administració autonòmica ha de dur a terme per a optimitzar els recursos destinats a la prevenció i lluita contra els patògens de vegetals. En l'annex I d'esta resolució s'arreplega la legislació bàsica de referència.   
  
D'esta manera, la present resolució té per objecte definir la implicació de l'agricultor o empresa agrícola titular d'explotacions agràries, silvicultor, comerciants, importadors i dels professionals que exercisquen activitats relacionades amb la defensa fitosanitària, en les actuacions que puguen dur a terme; facilitar als agricultors, les seues organitzacions i entitats col·laboradores, comerciants, importadors i als professionals que exercisquen activitats relacionades amb la defensa fitosanitària, la seua col·laboració en les mesures de prevenció, lluita, control i eradicació de malalties dels vegetals; establir una base eficient que permeta el flux adequat de la informació proporcionada per la casuística de la patologia vegetal que es dóna en les explotacions agràries i els servicis oficials responsables de sanitat vegetal, perquè estos siguen coneixedors d'eixa realitat i puguen actuar en conseqüència, segons la normativa vigent; establir els paràmetres mínims pel que fa a mostreig i condicions d'enviament al Laboratori de Diagnòstic Fitopatològic del Servici d'Anàlisi Agroalimentària, per a avaluar l'estat fitosanitari dels cultius i les malalties relacionades, dins del territori autonòmic, en funció de les diferents variables que els afecten.   
  
Atés que la sanitat vegetal és patrimoni de tots, i a tots correspon la seua defensa, i que el sistema de coresponsabilitat dels agricultors, les seues organitzacions i entitats col·laboradores, comerciants, importadors i els professionals que exercisquen activitats relacionades amb la defensa fitosanitària, sempre amb el control i la supervisió de la Direcció General de Producció Agrària i Ramaderia, per mitjà dels seus servicis competents (Servici de Sanitat Vegetal i Servici d'Anàlisi Agroalimentària) de la Conselleria de Presidència i Agricultura, Pesca, Alimentació i Aigua, s'ha mostrat altament eficaç quan hi ha una implicació dels particulars en el manteniment i la millora de la sanitat vegetal, i vista l'extensa base legal, relacionada amb la sanitat vegetal i inclosa en l'annex I de la present resolució.  
Per tot això, basant-se en les competències establides en el Decret 82/2013, de 21 de juny, del Consell, pel qual s'aprova el Reglament Orgànic i Funcional de la Conselleria de Presidència i Agricultura, Pesca, Alimentació i Aigua, resolc:  
  
Primer  
Aprovar el següent Pla de Diagnòstic Precoç i Alerta de Patògens de Vegetals.  
  
Segon. Actuacions generals  
Tots els agricultors, silvicultors, comerciants, importadors i els professionals que exercisquen activitats relacionades amb la defensa fitosanitària de la Comunitat Valenciana es responsabilitzaran de realitzar les actuacions previstes en el present Pla de Diagnòstic Precoç i Alerta de Patògens de Vegetals, de manera que puguen acreditar les exigències previstes en la Llei 43/2002, de Sanitat Vegetal, en el seu article 5 per a la prevenció de les malalties dels cultius i en l'article 13 en matèria de lluita, de manera que puguen mantindre un adequat nivell sanitari de les seues explotacions agrícoles. Per a això,  
a)Vigilaran l'evolució de les seues explotacions de manera que, davant de la sospita d'una malaltia, puguen realitzar les actuacions necessàries de presa de mostres i enviament d'estes en condicions adequades, segons s'especifica en l'apartat tercer i en l'annex II de la present resolució, sense perjuí que se sol·licite la col·laboració dels tècnics i inspectors del Servici de Sanitat Vegetal per a valorar les sospites de malaltia detectades.   
b) Mantindran tota la documentació relativa a les actuacions fitosanitàries realitzades en la seua corresponent explotació durant un període mínim de 2 anys, a més de la ja requerida pel Reial Decret 1311/2012, pel qual s'establix el marc d'actuació per a aconseguir un ús sostenible dels productes fitosanitaris, i el Decret 75/2012, del Consell, pel qual es regula l'obligatorietat de mantindre la traçabilitat en els productes agrícoles de la Comunitat Valenciana i la seua primera comercialització.   
  
c) Dissenyaran i executaran un protocol de desinfecció i higiene, adaptat a les seues explotacions, que puga ser degudament documentat, per a acreditar les mesures de prevenció de disseminació de patògens vegetals.   
d) Comunicaran al Servici de Sanitat Vegetal les dificultats o incidències que troben en el compliment del present Pla de Diagnòstic Precoç i Alerta de Patògens de Vegetals.  
  
Tercer. Presa de mostres i condicions d'enviament  
Aprovar les condicions de presa de mostres per a proves diagnòstiques i tramesa al Laboratori de Diagnòstic Fitopatològic del Servici d'Anàlisi Agroalimentària.  
a) Se seleccionarà la mostra a analitzar segons el que es detalla en l'annex II.  
b) S'omplirà la sol·licitud d'anàlisi (annex III) i es remetrà junt amb la mostra al Laboratori.  
c) Cada mostra haurà de poder localitzar-se en l'explotació, per a la qual cosa haurà de marcar-se el punt de presa de mostra en esta, en el cas que es tracte de plantes senceres, aigua, sòl, embalatges i altres. Si es prenen parts d'un exemplar vegetal, este haurà de ser marcat convenientment.  
d) Sempre que siga possible, s'enviaran fotografies en format digital que identifiquen el lloc on s'ha pres la mostra i la simptomatologia observada. Els arxius de les fotografies es remetran al Servici de Sanitat Vegetal i al Laboratori, per correu electrònic, a les adreces mencionades en l'annex IV.  
e) Les mostres es remetran al Laboratori immediatament. Si no és possible, es mantindran en adequades condicions de conservació fins al seu enviament, segons s'especifica en l'annex II. La recepció de mostres del Laboratori controlarà el període de temps transcorregut entre la presa de mostres i l'entrada en les seues dependències i comprovarà la idoneïtat de la mostra per a la seua anàlisi, així com les dades que consten en la sol·licitud.   
f) En el cas que la mostra no siga apta per a la seua anàlisi, o les dades mencionades en la sol·licitud d'anàlisi siguen insuficients, el Laboratori es posarà en contacte amb el remitent perquè procedisca a una nova presa de mostra i al seu enviament en condicions adequades, o perquè proporcione les dades adequades en la sol·licitud. Estos fets quedaran registrats, amb caràcter immediat, en l'expedient de la mostra rebuda en males condicions o amb informació insuficient i en el de la mostra de reemplaçament. Si transcorreguts deu dies hàbils no s'han esmenat les deficiències relatives a l'enviament de mostres inadequades o a la falta d'informació en la sol·licitud d'anàlisi, es procedirà a la destrucció de la mostra inadequada o amb insuficient informació, sense analitzar.  
g) L'adreça d'enviament de les mostres i les adreces electròniques de contacte, on enviar els documents associats a les mostres s'indiquen en l'annex IV.   
  
Quart. Anàlisi de mostres  
a) L'anàlisi de les mostres originades per este Pla es realitzarà en el Laboratori de Diagnòstic Fitopatològic de la Conselleria de Presidència i Agricultura, Pesca, Alimentació i Aigua.  
b) Podran participar en l'anàlisi de mostres altres laboratoris degudament autoritzats. En este cas, coordinaran amb el Laboratori de Diagnòstic Fitopatològic tant la recepció de mostres com l'enviament de resultats.  
  
Quint. Enquesta epidemiològica  
a) Si es detecta la presència d'algun patogen de vegetals, d'especial rellevància per als cultius de la nostra comunitat autònoma, en les mostres analitzades, els agricultors, silvicultors, comerciants, importadors i els professionals que exercisquen activitats relacionades amb la defensa fitosanitària de la Comunitat Valenciana, relacionats amb les mencionades mostres, ompliran una enquesta epidemiològica, a instància del Servici de Sanitat Vegetal, de manera que s'obtinguen dades rellevants per a l'aclariment de l'origen de la infecció i es puguen estimar els riscos més versemblants de dispersió del patogen.   
  
b) Els models d'enquesta seran proporcionats pel Servici de Sanitat Vegetal als particulars, depenent del patogen detectat.   
c) Per a omplir l'enquesta, podran ser assistits pels seus assessors, tècnics d'OCAPA, ATRIA, cooperatives o per tècnics del Servici de Sanitat Vegetal, amb la sol·licitud prèvia a estos.   
  
Sext. Tractament de la informació i divulgació  
Les dades obtingudes amb l'aplicació del present pla, junt amb les ja generades pel Servici de Sanitat Vegetal, contribuiran a l'elaboració de mapes actualitzats de presència de malalties en el territori autonòmic i de riscos potencials de disseminació d'estes, que s'arreplegaran en els butlletins d'avisos mensuals del Servici i en les distintes plataformes de divulgació disponibles.  
  
Sèptim. Règim de recursos  
La present resolució no posa fi a la via administrativa i contra esta pot interposar-se, en el termini d'un mes a comptar des de l'endemà de la notificació o publicació, recurs d'alçada davant del secretari autonòmic d'Agricultura, Pesca, Alimentació i Aigua, de conformitat amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Octau. Entrada en vigor  
La present resolució entrarà en vigor l'endemà de la seua publicació en el Diari Oficial de la Comunitat Valenciana.  
  
València, 5 de desembre de 2013.- El director general de Producció Agrària i Ramaderia: José Miguel Ferrer Arranz.  
  
  
  
  
ANNEX I  
LEGISLACIÓ DE REFERÈNCIA   
  
Llei 43/2002, de 20 de novembre, de Sanitat Vegetal. BOE núm. 279, de 21.11.2002. pàg. 40040-40065.  
Directiva 2000/29/CE, del Consell, de 8 de maig de 2000, relativa a les mesures de protecció contra la introducció a la Comunitat d'organismes nocius per als vegetals o productes vegetals i contra la seua propagació en l'interior de la Comunitat (DO L169, de 10.07.2000), i modificacions posteriors.  
Reial Decret 58/2005, de 21 de gener, pel qual s'adopten mesures de protecció contra la introducció i difusió en el territori nacional i de la Comunitat Europea d'organismes nocius per als vegetals o productes vegetals, així com per a l'exportació i el trànsit cap a països tercers. BOE núm. 19, de 22.01.2005. pàg. 2538-2665.  
Reial Decret 1190/1998, de 12 de juny, pel qual es regulen els programes nacionals d'eradicació o control d'organismes nocius dels vegetals encara no establits en el territori nacional. BOE núm. 141, de 13.06.1998. pàg. 19434-19625.  
Reial Decret 1311/2012, de 14 de setembre, pel qual s'establix el marc d'actuació per a aconseguir un ús sostenible dels productes fitosanitaris. BOE núm. 223, de 15.09.2012. pàg. 65857-65099.  
Decret 75/2012, de 18 de maig, de 2012, del Consell, pel qual es regula l'obligatorietat de mantindre la traçabilitat en els productes agrícoles de la Comunitat Valenciana i la seua primera comercialització. DOCV núm. 6778, de 21.05.2012. pàg. 14153-14132.  
  
  
  
  
ANNEX II  
ASPECTES GENERALS PER A LA PRESA DE MOSTRES I L'ENVIAMENT D'ESTES AL LABORATORI  
  
1. MOSTRES QUE S'HAN DE PRENDRE QUAN S'OBSERVEN SÍMPTOMES  
PAUTES GENERALS  
La mostra ha de ser representativa dels símptomes observats. Prendre la part o parts de la planta en les quals apareixen els símptomes: arrels, branques, fulles, etc., o la planta sencera, si és possible.   
S'aconsella que el material malalt elegit no estiga mort ni excessivament deteriorat, però que presente símptomes i també zones no afectades (zones de transició entre la part malalta i la part sana), o bé enviar plantes malaltes i sanes per a ser comparades.   
La presència de tumors, agalles, clavills, xancres o qualsevol altra lesió ha de constar entre la informació remesa i, si és possible, s'enviarà també mostra d'estes lesions.   
Cal utilitzar guants quan se sospite o es tracte de patògens de quarantena o de patògens que es transmeten per contacte, per a evitar les contaminacions possibles entre mostres. En estos casos, els guants utilitzats s'han de col·locar en una bossa i s'han d'eliminar convenientment.  
S'han de desinfectar les ferramentes de tall utilitzades entre mostra i mostra.  
Cal eliminar l'excés d'humitat del material seleccionat, ja que podria deteriorar la mostra.  
Les mostres s'han de depositar en bosses de plàstic netes, i protegir-les de la calor excessiva i la dessecació.   
En general, les mostres s'han de mantindre refrigerades (entre 4-8ºC) fins a l'enviament al laboratori, si no es poden enviar immediatament. Les mostres que es poden mantindre a temperatura ambient fins al seu enviament, s'han d'especificar en cada apartat. Les mostres herbàcies, fruits, bulbs, tubercles, arrels, rizomes, artròpodes i aigües s'han d'enviar en un termini de 48 hores des de la presa de mostres, i les mostres llenyoses, les llavors i els sòls, en un termini de quatre dies, per a no comprometre el diagnòstic i evitar-ne el deteriorament excessiu.  
Cada mostra ha d'estar correctament etiquetada o identificada.  
Les bosses s'enviaran al Laboratori de Diagnòstic Fitopatològic com més prompte millor i embalades convenientment per a evitar el deteriorament de les mostres.  
Cal omplir la sol·licitud d'anàlisi (annex III) i remetre-la al laboratori.  
1.1 MOSTRES VEGETALS AMB SÍMPTOMES  
A) Plantes herbàcies, plàntules i plançons de plantes llenyoses  
Seleccionar les plantes que tinguen símptomes recents i que no estiguen mortes ni en avançat estat de deteriorament. Introduir-les en una bossa i identificar-les convenientment.  
S'enviarà la planta sencera, fins i tot amb el pa d'arrels. S'ha d'introduir en una bossa i identificar-la convenientment.  
B) Plantes llenyoses  
Se seleccionaran les parts que incloguen les lesions observades i zones sanes. Si es tracta de branques i brots, es prendran uns 20 cm de material vegetal, que s'introduiran en una bossa neta degudament identificada.  
Si se sospita d'una malaltia vascular, se seleccionaran parts en què s'observe el límit dels vasos afectats amb els vasos sans. Sempre que siga possible, es portarà el plançó sencer per a la selecció de la mostra més adequada perquè siga analitzada. S'introduirà en una bossa i s'identificarà adequadament.  
C) Fruits, tubercles, bulbs, arrels i rizomes  
S'han de seleccionar els que presenten símptomes recents, evitant els que presenten putrefaccions avançades, i s'han de col·locar en bosses netes per a l'enviament, degudament identificades.  
D) Llavors  
Quan s'observen símptomes en llavors, es col·locaran en una bossa de paper o en un sobre que es precintarà adequadament. Després de ser degudament identificades s'enviaran al laboratori immediatament. Si no és possible, es conservaran a temperatura ambient i s'enviaran en un termini no superior a quatre dies.   
1.2 MOSTRES DE SÒL  
Mostres de sòl de plantes herbàcies amb símptomes  
Es prendrà la planta sencera (o almenys uns 200 g de material vegetal d'arrel, coll i part aèria) i 500 g de terra del pa d'arrels. Es recomana rebutjar els primers 5 cm de sòl superficial. Per a la majoria dels cultius n'hi ha prou amb prendre mostres dels primers 20-40 cm del sòl. En el cas de cultius de gespa i praderies, la profunditat de mostreig recomanada és de 5 a 10 cm. S'han d'utilitzar bosses resistents en estos casos.  
  
Mostres de sòl de plantes llenyoses amb símptomes  
Es recomana rebutjar els primers 5 cm de sòl superficial i realitzar mostrejos a una profunditat de 30 a 60 cm. Es prendran 500 g del sòl que envolta les arrels alimentàries i 200 g d'arrels barbades. S'han d'utilitzar bosses resistents en estos casos.  
2. MOSTRES ASIMPTOMÀTIQUES  
Hi ha protocols per a la detecció de determinats patògens en mostres vegetals que no presenten símptomes (mostres asimptomàtiques).  
El tipus de mostra que s'ha de prendre depén en estos casos del tipus de patogen que es vol detectar i del material vegetal:  
2.1. Cítrics  
S'han de seleccionar quatre brots jóvens de la part terminal, representatius de les quatre orientacions geogràfiques (nord, sud, est i oest) d'uns 10 cm de longitud, per cada arbre. S'han d'eliminar les fulles i les quatre varetes obtingudes s'han d'unir utilitzant cinta aïllant, cordell o semblants, i s'ha de constituir una única mostra per arbre. Esta mostra s'identificarà convenientment, perquè es puga saber l'arbre de què ha sigut presa i es col·locarà en una bossa per al seu enviament.  
2.2. Fruiters de pinyol, llavor i ametler  
A) Anàlisi de virus  
S'han de seleccionar quatre brots de la forma descrita per al cas dels cítrics, però de la part interna de la copa. No s'han d'eliminar les fulles. S'han d'unir els quatre brots segons s'ha descrit en el punt anterior, i han de constituir una única mostra, que es col·locarà en una bossa degudament identificada.  
B) Anàlisi de bacteris  
S'han de seleccionar quatre brots jóvens d'uns 20 cm de longitud, dos de la part alta i dos de la part mitjana, per arbre. Els quatre brots s'introduiran en una bossa neta, que serà identificada convenientment.  
  
2.3. Olivera  
Se seleccionaran quatre branques lignificades, d'uns 20 cm de longitud i d'1 cm de diàmetre aproximadament, de les quatre orientacions geogràfiques (nord, sud, est i oest). Les quatre branques s'han de col·locar en una bossa neta i s'ha d'identificar convenientment.  
2.4. Vinya  
Durant la brotada, se seleccionaran tres brots jóvens representatius de tres orientacions diferents del cep. Si el cep està agostat es prendran tres sarments amb saba d'uns 10 cm de longitud, de la part alta, representatius de tres orientacions diferents del cep.   
Els tres brots obtinguts en cada cas s'uniran amb cinta aïllant, cordell o semblants, i es constituirà una única mostra per cep. Es col·locaran en una bossa neta, que serà identificada adequadament.  
2.5. Plantes herbàcies  
Si es tracta de plàntules o plantes xicotetes, s'enviarà la planta sencera, eliminant l'excés d'humitat, i es col·locarà en una bossa amb la identificació correcta de la mostra.  
Si es tracta de plantes adultes de més envergadura, se seleccionaran tres brots tendres de la part alta, mitjana i baixa de la planta. Els tres brots es col·locaran en una bossa, que serà convenientment identificada.  
  
2.6. Tubercles de creïlla asimptomàtics  
Es poden analitzar mostres de tubercles asimptomàtics per a la detecció de bacteris. La mostra oficial està constituïda per 200 tubercles, encara que es pot aplicar el protocol a mostres constituïdes per un nombre inferior de tubercles.  
Els tubercles s'introduiran en una bossa neta, que serà degudament identificada i es col·locarà en un embalatge resistent, el qual serà precintat totalment. S'enviarà immediatament al laboratori. Si no és possible, la mostra es conservarà refrigerada i s'enviarà al laboratori en un termini no superior a 48 h.  
2.7. Llavors  
Es poden analitzar llavors asimptomàtiques per a la detecció de diferents patògens.  
La quantitat de llavors que constituïx una mostra depén del patogen que s'ha de detectar i del tipus de llavor, per la qual cosa cal consultar prèviament el laboratori.  
Les llavors es col·locaran en una bossa de paper o en un sobre que es precintarà adequadament. Després de ser degudament identificades, s'enviaran al laboratori immediatament. Si no és possible, es conservaran a temperatura ambient i s'enviaran en un termini no superior a 4 dies.   
3. ARTRÒPODES  
S'enviarà una mostra vegetal que presente els danys causats per l'artròpode que s'ha de determinar en una bossa degudament identificada.   
Els artròpodes es col·locaran en un recipient hermètic, amb una capa de cotó en el fons del recipient sobre la qual es col·locarà una capa de paper ceba. Sobre este paper es col·locaran els exemplars i es col·locarà una altra capa de paper protegint els exemplars per la part superior. Per a evitar el moviment dels exemplars durant el transport, s'omplirà l'espai comprés entre la capa de paper superior i la tapa del recipient amb un material lleuger, com ara el cotó, sense pressionar massa per a no fracturar els exemplars. El nombre d'exemplars adults que s'han de col·locar en un recipient ha de ser tal que no se solapen entre si, per a evitar ruptures de les parts més fràgils.  
Seria convenient que s'envien diversos exemplars de cada una de les fases de desenrotllament (ous, larves, nimfes, pupes i adults) de l'artròpode que s'ha d'identificar.   
Els artròpodes que es troben units al substrat (planta o sòl) s'han d'introduir en bosses o fulls de paper, i posteriorment en bossa de plàstic. En qualsevol cas és aconsellable prendre més d'un exemplar.  
Les palometes o arnes es col·locaran dins d'un sobre de paper que s'introduirà en un recipient més rígid.   
No es recomana l'enviament d'exemplars conservats en alcohol de 70 %, ja que es desvirtuen els patrons de coloració dels exemplars.  
Cada mostra haurà de portar la corresponent identificació.  
L'enviament es realitzarà immediatament després de la recol·lecció. Si no és possible, les mostres que incloguen parts vegetals es conservaran en refrigeració i s'enviaran en un termini no superior a 48 h.  
4. ALTRES MOSTRES  
En alguns casos es poden analitzar altres mostres (aigües, embalatges, males herbes, etc.) però este tipus de mostres només es considera quan s'ha detectat un patogen en una explotació i la biologia i epidemiologia del patogen detectat aconsella una anàlisi, per a minimitzar els riscos de la seua disseminació. En estos casos, la presa de mostra serà dirigida per al patogen concret, per tant, s'haurà de consultar prèviament el Laboratori de Diagnòstic Fitopatològic.  
  
  
  
  
  
  
ANNEX IV  
  
Adreces per a l'enviament de la mostra o les mostres i documentació:  
\* LABORATORI DE DIAGNÒSTIC FITOPATOLÒGIC  
SERVICI D'ANÀLISI AGROALIMENTÀRIA  
Av. Alacant, s/n  
46188 Silla (València)  
Tel. 132 171 416  
Fax 747 996 965  
Adreça electrònica:   
  
\* SERVICI DE SANITAT VEGETAL  
Av. Alacant, s/n  
46009 Silla (València)  
Tel. 451 650 574  
Fax 087 521 104  
Adreça electrònica: